送陳志仁赴河州司理
作者：鄒浩
朝代：宋

paragraphs: 佳人宰木懸秋月，穉子霏霏灑清血。
枯風冷雨暗長天，借使端居亦心折。
問君夙駕今何之，萬里關河西復西。
西州平昔但聞語，不意黄塵隨綠衣。
将軍雅歌飛玉觴，健兒如鼠馬如羊。
桁楊生耳卧庭廡，日冀賓僚來畯良。
雪霜肅殺百草死，孤峰嫋嫋砂磧光。
城頭笳鼓咽初曉，夢破衾禂皆異鄉。
情鍾矧復是君輩，只應矛矟攅中腸。
只應矛矟攅中腸，當思大人在高堂。